दार उघड , दार ऊघड,चिऊताई, चिऊताई दार उघड ! - विकिपीडिया

# दार उघड , दार ऊघड,चिऊताई, चिऊताई दार उघड !

### Wikipedia कडून

दार उघड , दार ऊघड,
चिऊताई, चिऊताई दार उघड !
दार असं लावून,
जगावरती कावून,
किती वेळ डोळे मिटून आत बसशील ?
आपलं मन आपणच खात बसशील ?

वारा आत यायलाच हवा,
मोकळा श्वास घ्यायलाच हवा !

दार उघड, दार ऊघड,
चिऊताई, चिऊताई दार उघड !

फुलं जशी असतात,
तसे काटे असतात;
सरळ मार्ग असतो,
तसे फाटे असतात !

गाणा~या मैना असतात ;
पांढरे शुभ्र बगळे असतात ;
कधी कधी कर्कश काळे
कावळेच फक्त सगळे असतात !

कावळ्याचे डावपेच पक्के असतील,
त्याचे तुझ्या घरट्याला धक्के बसतील !
तरी सुध्दा या जगात वावरावंच लागतं
आपलं मन आपल्याला सावरावंच लागतं !

दार उघड, दार ऊघड,
चिऊताई, चिऊताई दार उघड !

सगळंच कसं होणार
आपल्या मनासारखं ?
आपलं सुध्दा आपल्याला
होत असतं पारखं !

मोर धुन्द नाचतो म्हणुन
आपण का सुन्न व्हायचं ?
कोकीळ सुंदर गातो म्हणुन
आपण का खिन्न व्हायचं ?
तुलना करीत बसायचं नसतं गं,
प्रत्येकाचं वेगळेपण असतं गं !

प्रत्येकाच्या आत एक
फुलणारं फुल असतं ;
प्रत्येकाच्या आत एक
खेळणारं मुल असतं !

फुलणा~या या फुलासाठी,
खेळणा~या या मुलासाठी

दार उघड, दार ऊघड,
चिऊताई, चिऊताई दार उघड !

निराशेच्या पोकळी मधे
काहीसुध्दा घडत नाही !
आपलं दार बंद म्हणुन
कुणाचंच अडत नाही !

आपणच आपला मग
द्वेष करु लागतो !
आपल्याच अंधाराने आपलं
मन भरू लागतो !

पहाटेच्या रंगात तुझं घरटं न्हालं,
तुला शोधीत फुलपाखरु नाचत आलं !
चिऊताई ,चिऊताई,
तुला काहीच कळलं नाही !
तुझं घर बंद होतं,
डोळे असुन अंध होतं !

बंद घरात बसुन कसं चालेल?
जगावरती रुसुन कसं चालेल?

दार उघड, दार ऊघड,
चिऊताई,चिऊताई दार उघड !

मंगेश पाडगावकर

"http://mr.wikipedia.org../../../%E0%A4%A6/%E0%A4%BE/%E0%A4%B0/%E0%A4%A6%E0%A4%BE%E0%A4%B0_%E0%A4%89%E0%A4%98%E0%A4%A1_%2C_%E0%A4%A6%E0%A4%BE%E0%A4%B0_%E0%A4%8A%E0%A4%98%E0%A4%A1%2C%E0%A4%9A%E0%A4%BF%E0%A4%8A%E0%A4%A4%E0%A4%BE%E0%A4%88%2C_%E0%A4%9A%E0%A4%BF%E0%A4%8A%E0%A4%A4%E0%A4%BE%E0%A4%88_%E0%A4%A6%E0%A4%BE%E0%A4%B0_%E0%A4%89%E0%A4%98%E0%A4%A1_%21.html" पासून मिळविले

वर्ग: मराठी साहित्य

##### Views

- लेख
- चर्चा
- आताची आवृत्ती

##### शोध